b'\n_START_ARTICLE_\nDanderyd\n_START_PARAGRAPH_\nDanderyd on entinen kauppala ja nykyinen kunnanosa samannimisess\xc3\xa4 Danderydin kunnassa Keski-Ruotsissa. Se sijaitsee Tukholman l\xc3\xa4\xc3\xa4niss\xc3\xa4 ja Uplannin maakunnassa. Danderyd ei muodosta omaa taajamaa, vaan alueen asukkaat kuuluvat Tukholman taajamaan. Enebybergin alue kuuluu kuitenkin T\xc3\xa4byn taajamaan._NEWLINE_Danderydin maalaiskunnasta erotettiin vuonna 1901 osa Djursholmin kauppalaksi (vuodesta 1914 kaupunki) ja vuonna 1910 osa Stocksundin kauppalaksi. Kunnan j\xc3\xa4ljell\xc3\xa4 ollut l\xc3\xa4nsi- ja pohjoisosa muutettiin Danderydin kauppalaksi vuonna 1946. T\xc3\xa4h\xc3\xa4n kauppalaan kuului my\xc3\xb6s Enebyberg, joka nyky\xc3\xa4\xc3\xa4n muodostaa oman kunnanosansa ja oli ollut taajav\xc3\xa4kinen yhdyskunta jo vuodesta 1914._NEWLINE_Stocksund yhdistettiin ensin Djursholmin kaupunkiin, joka vuonna 1971 yhdistettiin Danderydin kauppalan kanssa nykyiseksi Danderydin kunnaksi. Danderyd antoi nimens\xc3\xa4 uudelle kunnalle, koska uusi kunta oli alueeltaan sama kuin jakamattomana pysynyt Danderydin seurakunta ja aiempi Danderydin pit\xc3\xa4j\xc3\xa4. Uuden kunnan vaakunaksi otettiin Djursholmin vaakuna, mutta my\xc3\xb6s Danderydin kauppalalla oli oma vaakuna.'